1997 में 2 मर्डर, एक इशारे पर सरकारी टेंडर पूल करा देता; अतीक ने जमानत कराई तो शागिर्द बन गया
Uttar Pradesh Umesh Pal Murder Case - Accused Guddu Muslim Crime Story -  उमेश पाल हत्याकांड के बाद सोशल मीडिया गुड्डू मुस्लिम का नाम ट्रेंड हो गया। दरअसल, पति की हत्या के बाद उमेश की पत्नी जया ने अतीक अहमद और उसके पूरे परिवार समेत गुड्डू मुस्लिम के नाम पर भी केस दर्ज कराया था।
राजू पाल हत्याकांड के एकलौते गवाह उमेश पाल की सरेआम हत्या कर दी गई। ये हत्या 24 फरवरी को हुई। GT रोड पर उमेश पाल की गाड़ी रुकते ही करीब 13 हमलावरों ने अचानक गोलियां बरसानी शुरू कर दीं। इसी बीच एक हमलावर ने वहां इतने बम मारे कि सब धुआं-धुआं हो गया। उसके बम मारने का तरीका देख लोग दहशत में आ गए। पूरा मार्केट बंद हो गया। अलग ही स्टाइल में बम फेंकने वाले हमलावर का नाम था- गुड्डू मुस्लिम।
उमेश पाल हत्याकांड के बाद सोशल मीडिया गुड्डू मुस्लिम का नाम ट्रेंड हो गया। दरअसल, पति की हत्या के बाद उमेश की पत्नी जया ने अतीक अहमद और उसके पूरे परिवार समेत गुड्डू मुस्लिम के नाम पर भी केस दर्ज कराया था। FIR के बाद पुलिस ने CCTV फुटेज खंगाले। पता चला कि हमले में बम चलाने वाला गुड्डू मुस्लिम था। वही गुड्डू मुस्लिम जो कभी डॉन श्री प्रकाश शुक्ला की परछाई हुआ करता था। नाम और CCTV फुटेज सामने आते ही उसके बम मारने के तरीका सोशल मीडिया पर खूब ट्रेंड हुआ।
LU में बाहुबली धनंजय और अभय सिंह से दोस्ती हुई
गुड्डू मुस्लिम तब के इलाहाबाद और अब के प्रयागराज में पैदा हुआ। स्कूली दिनों से ही लूट और रंगदारी वसूलने जैसे अपराधों को अंजाम देने लगा। इसी दौरान कुछ बदमाशों के संपर्क में आया और बम बनाना सीख लिया। 90 के दशक में घरवालों ने तंग आकर उसे लखनऊ पढ़ने भेज दिया। लखनऊ आकर भी उसने क्राइम बंद नहीं किया। यहां कुछ सालों बाद उसकी पहचान पूर्वांचल के दो बाहुबली नेताओं अभय सिंह और धनंजय सिंह से हुई। उन दिनों ये दोनों लखनऊ युनिवर्सिटी में साथ पढ़ते थे और अच्छे दोस्त थे।
जौनपुर से विधायक, सांसद रहे धनंजय सिंह पर उन दिनों टीचर की हत्या का केस चल रहा था। धनंजय 12वीं की परीक्षा जेल से पास करके लखनऊ पढ़ने आया था। वहीं, मुख्तार अंसारी का दाहिना हाथ माने जाने वाले बाहुबली अभय सिंह भी बड़े छात्र नेता के तौर पर ऊभर रहा था। साल 1997 तक दोनों बाहुबलियों का एक मजबूत गैंग तैयार हो गया था। गुड्डू मुस्लिम भी इस गैंग का खास मेंबर बन चुका था।
साल 1997 में किए 2 मर्डर, फिर भी अदालत से बरी हुआ
गुड्डू मुस्लिम का नाम पहली बार तब चर्चा में आया। जब उसने 7 मार्च 1997 को लखनऊ के चर्चित लामार्टीनियर स्कूल के गेम टीचर फेड्रिक जे गोम्स की हत्या कर दी। गुड्डू को गिरफ्तार किया गया। पुलिस के सामने गुनाह कुबूला। हत्या कैसे की, सब कुछ बताया। इस मामले में गुड्डू के साथ राजा भार्गव और धनंजय सिंह को भी आरोपी बनाया गया। हालांकि कोर्ट में पुलिस उन्हें दोषी साबित नहीं कर पाई। तीनों बरी हो गए।
लखनऊ के हजरतगंज की पुलिस रिमांड के दौरान ही गुड्डू ने एक और हत्या का जुर्म कबूला था। ये हत्या थी फैजाबाद के कांट्रेक्टर संतोष सिंह की। गुड्डू ने पुलिस को बताया, “संतोष सिंह बाहुबली नेता अभय सिंह के पास के गांव का था। उनका करीबी था। धनंजय सिंंह से उसकी खटपट हुई तो हमने उसकी हत्या कर दी। इस हत्याकांड में मेरे साथ 2 और लोग शामिल थे।”
गुड्डू ने आगे बताया, “हम हुसैनगंज में संतोष की गाड़ी में बैठे। उसकी कोल्ड ड्रिंक में जहर मिला दिया। मौत होने के बाद हमने उसकी लाश रायबरेली में छोड़ दी। इसके बाद उसकी कार, राइफल और पैसे लूट लिए।” इसी हत्या के बाद अभय और धनंजय के बीच दुश्मनी बढ़ी। 26 साल बाद भी वो एक दूसरे के दुश्मन हैं। इस हत्या के बाद गुड्डू धनंजय का और भी ज्यादा करीबी हो बन गया था।”
एक कॉल में रेलवे का टेंडर पूल करा देता था गुड्डू 
लखनऊ में रहते हुए गुड्डू जुर्म की दुनिया का बड़ा नाम बनता जा रहा था। उन दिनों लखनऊ के क्राइम वर्ल्ड में चारबाग के बाहुबली MLC अजीत सिंह का दबदबा हुआ करता था। रेलवे मोबाइल टॉवर लगाने के सभी ठेके उसी को मिला करते थे। बाहुबली धनंजय अजीत गैंग से मुकाबला करने के लिए गुड्डू की मदद लिया करते थे।
गुड्डू विभाग के संबंधित अधिकारियों को अपहरण और हत्या की धमकी देकर टेंडर अपने कब्जे में ले लेता था। उन दिनों गुड्डू कोई भी टेंडर पूल कराने वाला बड़ा नाम बन चुका था। उसके एक इशारे पर सरकारी टेंडर यहां से वहां हो जाते थे। साल 1997 में बसपा की सरकार थी। जुलाई के महीने में राज्य निर्माण निगम के इंजीनियर को बीच सड़क पर गोलियों से भून दिया गया। इस हत्या में धनंजय सिंह के साथ गुड्डू मुस्लिम भी आरोपी बनाया गया था।
हिस्ट्रीशीटर श्रीप्रकाश शुक्ला को गुरू बना लिया 
बड़े-बड़े सरकारी टेंडर कब्जियाने के दौरान ही गुड्डू की मुलाकात यूपी के दुर्दांत अपराधी रहे श्रीप्रकाश शुक्ल से हुई। श्रीप्रकाश की सह में वह और भी ज्यादा खतरनाक होता गया। हर बड़ी वारदात में उसे श्रीप्रकाश शुक्ला का साथ मिलने लगा था। गुड्डू श्रीप्रकाश को अपना गुरू मानने लगा था। इसके बाद गुड्डू रियल स्टेट कारोबार में भी खूब पैसा कमाया। श्रीप्रकाश के एनकाउंटर के बाद गुड्डू गोरखपुर के माफिया परवेज टाडा के संपर्क में आया। कुख्यात ISI एजेंट और जाली नोटों के तस्कर परवेज टाडा से गुड्डू की मुलाकात श्रीप्रकाश ने ही कराई थी।
जमानत मिलते ही गुड्डू बिहार भाग गया 
मीडिया रिपोर्ट्स के मुताबिक, “गुड्डू हुसैनगंज की OCR बिल्डिंग में कई सालों तक रहा। गेम टीचर की हत्या में गिरफ्तारी हुई। पुलिस के सामने उसने एक और मर्डर का गुनाह कुबूला। हालांकि कुछ दिनों में उसकी जमानत हो गई। जेल से छूटते ही गुड्डू बिहार भाग गया। दरअसल, गुड्डू गोरखपुर के चर्चित माफिया डॉन रहे परवेज टाडा के लिए बम बनाता था। वो उसका खास बन चुका था। परवेज ने गुड्डू की पहचान बिहार के माफिया डॉन उदयभान से करवाई थी। गुड्डू उसी के पास चला गया था।
22 साल पहले गिरफ्तार हुआ, अतीक ने जमानत करवाई
यूपी पुलिस लगातार गुड्डू की तलाश में थी। गुड्डू बिहार में कई तरह की खौफनाक वारदातों को अंजाम देने में लगा था। कुछ ही दिनों में उसने बिहार में लूट, अपहरण, बमबारी और हत्या जैसी दर्जनों वारदातों को अंजाम दे दिया। वो परवेज टाडा के इशारे पर वारदातों को अंजाम देने गोरखपुर भी आया करता था। साल 2001 में एक मुखबिर की टिप पर गोरखपुर पुलिस ने उसे पटना के बेउर जेल के सामने से गिरफ्तार कर लिया। गुड्डू जेल में था तब अतीक अहमद ने उसे जमानत पर बाहर निकलवाया था।
गुड्डू साल 2001 से अतीक का करीबी था। लेकिन साल 2009 में परवेज टाडा के एनकाउंटर के बाद वो अतीक का खास गुर्गा बन गया था। उसके एक इशारे पर कुछ भी करने को तैयार रहता था। जेल से छूटने के बाद गुड्डू मुस्लिम ने अतीक के कहने पर कई वारदातों को अंजाम दिया। हैवी कद काठी वाले गुड्डू के धीरे-धीरे अतीक की गैंग में भी कद बढ़ने लगा। इसे अतीक की गैंग का तुरुप का इक्का माना जाने लगा था।
पूर्व विधायक राजू पाल पर भी बरसाई थी गोलियां 
साल 2005 में बसपा विधायक राजू पाल हत्याकांड की शुरुआती जांच में गुड्डू का नाम सामने नहीं आया था। फिर साल 2007 में मायावती सत्ता में आईं। उन्होंने अपराधियों पर शिकंजा कसना शुरू कर दिया। उनका पहला टारगेट बना अतीक अहमद। राजू पाल हत्याकांड की जांच फिर से शुरू हुई। अतीक और परिवार समेत पुलिस ने 6 और शूटरों के नाम का खुलासा किया। इनमें गुड्डू मुस्लिम का नाम भी शामिल था।
इसके बाद CB-CID ने गुड्डू को दोषी पाया। उसके खिलाफ चार्जशीट दाखिल की। इसी बीच हत्याकांड के आरोप समेत दर्जनों मुकदमों में माफिया दिल्ली से अतीक की गिरफ्तारी कर ली गई। इसके बाद गुड्डू अंडर ग्राउंड हो गया। अंडर ग्राउंड रहते हुए ही उसने अपना रियल स्टेट का कारोबार किया। अतीक की गैंग के मेंबर्स को बैक सपोर्ट भी देता रहा। अब फिर प्रयागराज के उमेश पाल हत्याकांड में उसका नाम हाईलाइट में आया है।
चलती मोटर साइकिल पर बम बांध लेता है गुड्डू मुस्लिम
मीडिया रिपोर्ट्स के मुताबिक, “इलाहाबादी गुड्डू अपने स्कूल के दिनों में ही बम बनाना सीख गया था। वो बम बनाने का इतना बड़ा एक्सपर्ट है कि चलती मोटर साइकिल में पीछे बैठकर भी बम बना लेता है। चलती बाइक में बम को सटीक निशाने पर फेंकना भी इसकी खूबी है। उमेश पाल हत्याकांड में इसके बम मारने का तरीका ही सोशल मीडिया पर ट्रेंड हुआ है। सामने आए CCTV फुटेज में वो झोले से निकाल कर ऐसे बम मारते दिख रहा है जैसे होली में कोई गुलाल उड़ा रहा हो।
CCTV के जरिए सामने आए वीडियो में साफ दिख रहा है। गुड्डू के साथियों ने जब उमेश पर गोलियां बरसानी शुरू की तो वह नीचे गिर गया। कुछ देर में उमेश उठ कर घर की तरफ भागे तो गुड्डू ने कूद कर उनकी तरफ बम फेंका। गुड्डू ने घर के अंदर घुस कर बमबाजी की। उसने गली की दीवारों और घायलों पर भी बम फेंके।
यूपी STF, 7 थानों की पुलिस और बिहार पुलिस भी तलाश में जुटी
उमेश की हत्या की खौफनाक वारदात को अंजाम देने के बाद से ही गुड्डू मुस्लिम और उसके साथी फरार हैं। CCTV फुटेज के आधार पर कई अपराधियों की पहचान कर ली गई है। फुटेज के आधार पर पुलिस हत्याकांड में अतीक के बेटे असद के होने का भी दावा भी कर रही है।
यूपी STF की टीम गुड्डू समेत तमाम अपराधियों की तलाश में दिन-रात एक कर रही है। इसके अलावा गुड्डू की तलाश में राजरूपपुर, चकिया, करैली, हटवा, सिविल लाइन, मुस्लिम हॉस्टल, कौशांबी, पूर्वांचल सहित बिहार तक पुलिस टीमें लगी हुई हैं। पुलिस सूत्रों के मुताबिक, गुड्डू पर 6 से ज्यादा हत्याओं और कुछ में शामिल होने के आरोप हैं।
उमेश पाल हत्याकांड से जुड़ी ये खबरें भी पढ़ें...
24 फरवरी 2023, शुक्रवार की शाम प्रयागराज में दिनदहाड़े बम और गोलियां चलीं। 4-5 हमलावरों ने बसपा विधायक रहे राजू पाल हत्याकांड के आखिरी गवाह उमेश पाल की हत्या कर दी। हमले में गनर की भी मौत हो गई। हत्या के बाद उमेश पाल की पत्नी जया पाल ने चीखते हुए कहा, “मेरे पति की हत्या जेल में बंद माफिया अतीक अहमद, उसके भाई अशरफ, उसकी पत्नी शाइस्ता परवीन और उसके दोनों बेटों ने करवाई है।”
जया पाल ने इन सभी के खिलाफ केस दर्ज कराया। यूपी पुलिस की 10 टीमें एक्टिव हो गईं। तत्काल कार्रवाई करते हुए अतीक के दो बेटों समेत कुल 9 लोगों को हिरासत में लिया गया है। अतीक की पत्नी शाइस्ता परवीन से पूछताछ की गई है। एक तांगेवाले का बेटा अतीक इतना बड़ा डॉन कैसे बना? हजारों करोड़ की संपत्ति कहां से आई? गुजरात की जेल में बंद होते हुए वो यूपी में मर्डर कैसे करा सकता है? अतीक अहमद और उसका राजू पाल हत्याकांड से क्या कनेक्शन है? अब आखिरी गवाह उमेश पाल की हत्या से उसका क्या कनेक्शन है? पूरी खबर यहां पढ़ें...
भाजपा नेता व वकील उमेश पाल की दिनदहाड़े गोली मारकर हत्या करने वाले शूटर्स की गोली का शिकार हुए सिपाही राघवेंद्र की भी बुधवार को मौत हो गई। 24 फरवरी को जयंतीपुर में हुए उमेश पाल शूटआउट में राघवेंद्र भी शूटर्स की गोलियों का शिकार हो गए थे।
घायल अवस्था में राघवेंद्र को पहले प्रयागराज के स्वरूप रानी नेहरू चिकित्सालय में भर्ती कराया गया था। बाद में तबियत में सुधार न होने और शरीर में संक्रमण बढ़ने के कारण उन्हें लखनऊ पीजीआई रिफर कर दिया था। लखनऊ के डॉक्टर्स ने राघवेंद्र को बचाने का पूरा प्रयास किया पर गोली लगने से शरीर में संक्रमण बढ़ता गया और बुधवार को डॉक्टर्स ने उसे मृत घोषित कर दिया। पूरी खबर यहां पढ़ें...
यूपी सरकार ने उमेश पाल हत्याकांड के आरोपियों के खिलाफ कार्रवाई शुरू कर दी है। बुधवार सुबह माफिया अतीक अहमद के करीबी जफर अहमद के प्रयागराज स्थित घर को बुलडोजर से गिराया गया। इसी घर में अतीक का परिवार किराए पर रहता था। जफर के घर से तलवार, पिस्टल और राइफल भी मिली है।
धूमनगंज थाना क्षेत्र के चकिया मोहल्ले में जफर के दो मंजिला मकान को प्रयागराज विकास प्राधिकरण की टीम ने बुलडोजर लगाकर गिराया। इस घर की मार्केट वैल्यू करीब 3 करोड़ रुपए बताई जा रही है। अतीक का मकान जब जब्त किया गया था तो जफर ने ही उसके परिवार को यहां पनाह दी थी। पूरी खबर यहां पढ़ें...